OBH 2213/1998.
Az állampolgári jogok országgyűlési biztosának jelentése
Ügyintéző: dr. Kiss László

Az eljárás megindulása:
	A Somogyi Hírlap 1998. március 25-én megjelent  "Ügyintézők emberség híján" c. olvasói levél szerzője szerint 1998. március 6-án Zselicszentpál községben a rendőrök elvették magánfuvarozó férje forgalmi engedélyét, mert a kötelező felelősség biztosításról szóló igazolást nem tudta bemutatni. Az engedélyt csak többszöri sorbaállás után, az írás szerint március 16-án kapta vissza. 
	A cikk alapján az  1993. évi LIX. tv. 16. § (2) bekezdésére tekintettel, hivatalból vizsgálatot rendeltem el az esetleges alkotmányos visszásság megállapítása érdekében.

Érintett alkotmányos jog:
Jogállamiság, jogbiztonsághoz való jog (Alk. 2 .§ (1)bek. )

Alkalmazott jogszabályok:
1994. évi XXXIV. törvény a Rendőrségről
15. § (1) A rendőri intézkedés nem okozhat olyan hátrányt, amely nyilvánvalóan nem áll arányban az intézkedés törvényes céljával.
(2) Több lehetséges és alkalmas rendőri intézkedés, illetőleg kényszerítő eszköz közül azt kell választani, amely az eredményesség biztosítása mellett az intézkedéssel érintettre a legkisebb korlátozással, sérüléssel vagy károkozással jár.
44. § (1) A rendőr az e törvényben és a külön jogszabályban meghatározott közlekedésrendészeti feladatának ellátása során
d) a vezetői engedélyt, illetőleg a jármű hatósági engedélyét, jelzését – a jogszabályban meghatározottak szerint – a helyszínen elveheti;
(2) Az (1) bekezdés d) pontja alapján elvett engedélyt, jelzést a Rendőrség visszavonja, a vezetési jogosultságot korlátozza a külön jogszabályban megállapított esetekben és időtartamban.
58/1991.(IV.13.) Korm.rendelet a gépjármű üzembentartójának kötelező felelősségbiztosításáról
4. § (1) A forgalmi engedélyköteles gépjármű üzembentartója a biztosítási szerződés megkötését tanúsító bizonylatot (kötvény, igazolólap) köteles a forgalmi engedéllyel együtt tartani és a jogszabályok által meghatározott esetekben felmutatni.
17/1968. (IV. 14.) Korm. rendelet egyes szabálysértésekről
A kötelező gépjármű-felelősségbiztosítási kötelezettség elmulasztása
42/E. § (1) Az az üzembentartó, akinek járműve kötelező felelősségbiztosítás nélkül vesz részt a közúti forgalomban, harmincezer forintig terjedő pénzbírsággal sújtható.
(2) Az (1) bekezdésben meghatározott szabálysértés miatt az eljárás a rendőrség hatáskörébe tartozik.
48/1997. (VIII. 26.) BM rendelet a közúti közlekedés rendőrhatósági igazgatásáról
31. §(3) A rendőrhatóság a jármű forgalomból történő kivonását hivatalból rendeli el, ha:
f) a tulajdonos (üzemben tartó) nem rendelkezik érvényes kötelező felelősségbiztosítási szerződéssel, vagy a biztosítási fedezet fennállásáról szóló igazolással,
(4) A rendőrhatóság a járművet a forgalomból a következő időtartamra vonja ki:
c) a (3) bekezdés b), d), f) és n) pontjai esetén a kötelezettség teljesítéséig, illetőleg annak igazolásáig,
32. § (1) A rendőr a forgalmi engedélyt a helyszínen elveheti a 31. § (3) bekezdés a), d)–l) pontjai esetén, valamint ha a jármű forgalomból történő kivonását a rendőrhatóság elrendelte és a forgalmi engedélyt nem adták le.
(5) A rendőr a forgalmi engedély elvételéről átvételi elismervényt ad, amely – a (3) bekezdésben foglaltak kivételével – a lakóhelyig vagy a telephelyig történő közlekedésre jogosít. Az átvételi elismervényen a jármű közlekedési sebessége korlátozható.
(6) Az (1) bekezdés szerint elvett forgalmi engedélyt, valamint a (4) bekezdésben foglaltak alapján elvett rendszámtáblát az intézkedő rendőr legkésőbb a következő munkanapon megküldi az illetékes rendőrhatóságnak.
33. § (1) A járművezető köteles a külön jogszabályban meghatározottakon túl
c) közúti ellenőrzés során
– a személyazonosságát igazoló és a vezetésre jogosító okmányt és annak mellékletét,
– a forgalmi engedélyt, a környezetvédelmi igazoló lapot és a kötelező gépjármű felelősségbiztosításról szóló bizonylatot, vagy igazolást az ellenőrzésre jogosult hatóságnak átadni,

Megállapított tényállás:
	A cikkben szereplő intézkedést 1998. március 6-án, pénteken 16.30 órakor a Kaposvári Rendőrkapitányság Közlekedési Alosztálya forgalomellenőrző járőrei hajtották végre. Az igazoltatott gépjárművezetőtől - miután a kötelező felelősségbiztosításról szóló igazolást nem tudta bemutatni - a hatályos jogszabályok alapján a gépjármű forgalmi engedélyét igazolás ellenében elvették.
	Az igazoltatott személy felesége - H.F.-né - férje hazaérkezése után a biztosítás befizetéséről szóló igazoló szelvényt még aznap bevitte a rendőrségre és bemutatta az intézkedést végrehajtó rendőrnek. A rendőr azt mondta, hogy már nem adhatja vissza a forgalmi engedélyt, de hétfőn reggel, a rendőrségen megkapják. H.-ék hétfőn és kedden több alkalommal jártak a rendőrségen, az ügyfélszolgálatnál, de az engedélyt csak március 11-én, szerdán kapták vissza. Az átvételi elismervényt H.F.-né írta alá, tehát az olvasói levélben az okmány visszaadásának dátumát tévesen jelölte meg.
	H.F. az elhúzódó ügyintézés miatt március 10-én, írásban panaszt tett a rendőrkapitánynál, aki az ügyet az Igazgatásrendészeti Osztály vezetőjével kivizsgáltatta. A vizsgálat sem az intézkedő rendőrök, sem az ügyintézők munkájában nem állapított meg jogsértést, ezért a kapitányság vezetője március 19-én kelt 3-9/1998."P" számú határozatával a panaszt elutasította. A határozatot H.F.-nek megküldték.
	A kapitányság vezetője 1998. március 25-én levélben reflektált a Somogyi Hírlapban megjelent cikkre. Pontosította az írásban megjelent visszaadási dátumot, vázolta az intézkedés ügymenetét, egyben visszautasította a segítőkészség és emberség hiányára utaló kifogást.

A vizsgálat megállapításai:
	A Somogy Megyei Rendőr-főkapitányságtól beszerzett iratokból megállapítható volt, hogy az intézkedő rendőrök a hatályos jogszabályok alapján jártak el. A rendőrségi törvény alapján a rendőr - a jogszabályban meghatározottak szerint - a jármű hatósági engedélyét a helyszínen elveheti. Az elvétel eseteit a közúti közlekedés rendőrhatósági igazgatásáról szóló BM rendelet sorolja fel. Eszerint a rendőr a forgalmi engedélyt elveheti, ha a jármű üzemben tartója nem rendelkezik érvényes kötelező felelősségbiztosítás fennállásáról szóló igazolással. A jogszabály ezt az intézkedést lehetőségként tartalmazza, tehát az adott esetben a rendőr más intézkedési módot is választhatott volna. Amennyiben a jogszabály mérlegelési lehetőséget biztosít a rendőr számára és a mérlegelés alapján hozott döntés a jogszabályi keretek között marad, az intézkedés nem tekinthető jogszerűtlennek. Ezt állapította meg az ügyben benyújtott panasz kivizsgálása során a kapitányság vezetője is.
	Az intézkedésre pénteki napon, a hivatali munkaidő utáni órákban került sor. Az intézkedő rendőrök még aznap jelentést készítettek az intézkedésről, de a jelentést csak hétfőn, március 9-én iktatták a Közlekedésrendészeti Osztályon és kedden küldték át az Igazgatásrendészeti Osztályra, az elvett forgalmi engedéllyel együtt. A vezetői szignálás március 11-én, szerdán történt és még ezen a napon visszaadták az engedélyt a tulajdonos feleségének. Az ügyintézés módja megfelelt a rendőrség Ügykezelési Szabályzatának, felesleges időhúzás az ügyintézők munkájában nem volt megállapítható. A forgalmi engedélyt a fentiek alapján az elvételt követő harmadik munkanapon visszakapta a tulajdonosa.
	Az intézkedéssel érintett járművezető panaszjogával élve a kapitányság vezetőjéhez fordult, aki a panaszt törvényes határidőben elbírálta és határozatáról a panasztevőt március 23-án értesítette. 	
	A vizsgálat eredményét összegezve megállapítható, hogy az ügyben az állampolgári jogok nem sérültek. A sérelmesnek tartott hatósági intézkedés, valamint az azt követő eljárás jogszerű volt, azonban - figyelemmel a rendőrségi törvényben megfogalmazott arányosság követelményére is - az intézkedő rendőr abban az esetben is jogszerűen járt volna el, ha az intézkedését követően a biztosítási díj befizetését igazoló szelvény bemutatása után, rövid úton visszaadja az elvett forgalmi engedélyt és a járművezetőt figyelmeztetésben részesíti.
	Az ügyben alkotmányos visszásság nem állapítható meg, az országgyűlési biztos ajánlására nincs szükség, ezért a vizsgálatot befejezem.

Budapest, 1998. április

Gönczöl Katalin